Rapidiștii strâng rândurile. Dan Șucu merge cu galeria la meciul cu Universitatea Craiova
- Ionel Sclavone
- 28 martie 2024, 18:32
Dan Șucu, patronul echipei de fotbal Rapid București, anunță că va merge alături de galerie la partida cu Universitatea Craiova. Meciul este programat în etapa a doua a play-off-ului din SuperLiga, pentru sâmbătă de la ora 20.00.
Rapid este zguduit de un uriaș scandal. Șeful galeriei din Giulești, Liviu Ungurean, "Bocciu", mai mai mulți suporteri sunt anchetați penal. De asemenea președintele grupării, Daniel Niculae, are calitatea de suspect. Ei au fost acuzați de folosirea ilegală de materiale pirotehnice pe stadioane în timpul meciurilor de fotbal.
Dan Șucu este alături de galerie
Pe 15 martie, Liviu Ungurean, șeful galeriei a fost arestat preventiv pentru 30 de zile. Alături de el au mers la închisoare alți doi ultraşi din galeria Rapid. Cercetările procurorilor vizează mai mulți suporteri, dar și pe Daniel Niculae, președintele clubului. În acest context, mai ales că echipa luptă pentru titlul de campioană, Dan Șucu consideră că rapidiștii trebuie să strângă rândurile.
Drept urmare, patronul grupării a decis să participe alături de ultrași, în tribună, la meciul cu Universitatea Craiova. În acest sens, a transmis un comunicat de presă.
"A început deja cea mai dificilă perioadă a campionatului, dar şi cea mai frumoasă, Play-Off-ul. Şi, odată cu el, aşa cum ne aşteptam, campaniile de dezinformare, generatoare de confuzii, de dezbinare. La meciul împotriva Farului am văzut deja rezultatul. Principiile care stau la baza funcţionarii clubului nostru au fost, sunt şi vor fi mereu aceleaşi. Ele nu sunt şi nu vor fi în schimbare.
Rapid există pentru cel puţin un milion de inimi care-l sprijină şi luptă pentru acesta. Cei mai înfocaţi dintre suporteri sunt constituiţi în galeria Rapidului, care este deja demult recunoscută ca cea mai unită şi puternică din România", se arată în comunicatul de presă.
Rapid, cea mai iubită echipă din țară
Patronul Dan Șucu a subliniat că galeria rapidistă însoțește echipa la toate meciurile din țară. Iar jucătorii din Giulești s-au obișnuit să fie susținuți, din tribune, în orice colț al țării.
"Echipa noastră este singura din ţară care este însoţită de o galerie puternică şi entuziastă şi la partidele din deplasare, indiferent în ce colţ al ţării s-ar disputa meciul. Jucătorii noştri sunt obişnuiţi să fie susţinuţi şi au mare nevoie de acest suport. Este, daca vreţi, factorul nostru diferenţiator", a spus Dan Șucu.
Potrivit comunicatului, patronul grupării giuleștene a decis să dea curs invitației galeriei și să meargă alături de suporteri la meciul cu Universitatea Craiova. El a descris meciul din Bănie drept foarte dificil, dat fiind valoarea adversarilor care și-au propus să câștige.
"De cand am investit la Rapid, mi-am dorit să particip, împreună cu galeria, la câteva dintre deplasări, pentru a putea experimenta personal vibraţia, sentimentele şi entuziasmul băieţilor. Deoarece am primit cu plăcere invitaţia celor din galerie de a merge în deplasare alături de ei, şi le mulţumesc pe această cale, nu văd o ocazie mai bună decât meciul de sâmbătă, împotriva oltenilor. Un meci dificil, contra unei echipe valoroase, care-şi propune acelaşi lucru pe care ni-l propunem şi noi: să învingă!", se mai arată în comunicat.
Dan Șucu acuză perioada dificilă pentru galerie
Patronul clubului de fotbal Rapid București a făcut referire și la situația dificilă în care se află galeria Rapidului. Suporterii au rămas fără șef, după ce instanța a dispus plasarea în arest a lui Liviu Ungurean. În acest context, Dan Șucu face referire și la ancheta penală care îi vizează pe fanii echipei pentru folosirea ilegală a materialelor pirotehnice.
"Am apreciat şi apreciez foarte mult pasiunea cu care baieţii îşi încurajează echipa, disponibilitatea lor de a pleca de lângă familii, la distanţe de sute de kilometri, călătorind ziua sau noaptea, în condiţii de multe ori vitrege. În ultima vreme însă, pasiunea lor, nu numai că nu mai este încurajată, ci ea chiar trece printr-o perioadă de culpabilizare, cu care nu avem cum să fim de acord", a mai spus Dan Șucu.
În opinia patronului Rapidului, suporterii care au folosit materiale ilegale nu ar trebui arestați. El face referire la situația șefului galeriei, dar și a celorlalți ultrași plasați în arest.
"Din dorinţa de a crea un spectacol suplimentar celui din teren, băieţii din galerie au apelat şi la materiale pirotehnice, care nu pot fi folosite legal pe un stadion. Da, legea trebuie respectată, iar aceste materiale, în anumite condiţii, pot deveni periculoase pentru spectatori. Indubitabil, ar fi bine, ca în viitor, să nu le mai folosească şi să ne putem conforma în totalitate legii. Sunt convins, însă, că folosirea acestor materiale pirotehnice n-ar trebui, în niciun caz, să fie o nesupunere sancţionabilă cu o măsura atat de dură, cum este privarea de libertate", a mai arătat Dan Șucu.
Patronul clarifică situația finanțelor de la Rapid
Tot în acest context, Dan Șucu dă asigurări că bugetul echipei Rapid și toate resursele obținute din diferite activități sunt folosite doar pentru echipă. El a ținut să sublinieze că banii clubului nu sunt deturnați în alte direcții.
"Un alt principiu important este acela ca veniturile generate de club, din bilete, din vânzarea de produse, publicitate, drepturi TV, etc, completate cu banii care vin de la acţionari, trebuie folosite în totalitate pentru a crea o echipă şi un club din ce în ce mai puternice, mai competitive. Vă garantez că nu există persoane sau firme "mufate" la conturile Rapidului, care să deturneze în buzunarul lor banii pe care dumneavoastră îi plătiţi clubului", a mai spus Șucu.
El și-a încheiat mesajul îndemnându-i pe iubitorii fotbalului și pe susținătorii rapidiști să se alăture galeriei la Craiova
"Închei aceste rânduri prin a vă invita, pe toţi cei care puteţi, să vă alăturaţi galeriei în deplasarea de sâmbătă, de la Craiova. Echipa are nevoie de noi! Iar rapidiştii ştiu cel mai bine cum sa-şi încurajeze baieţii!", se arată în comunicatul lui Şucu.